NARIADENIE KOMISIE (ES) č. 632/2006
z 24. apríla 2006,
ktorým sa nahrádzajú prílohy I a II k nariadeniu Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom v Spojených štátoch amerických
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 673/2005 z 25. apríla 2005, ktorým sa zavádzajú dodatočné dovozné clá na dovoz určitých výrobkov s pôvodom v Spojených štátoch amerických (1), a najmä na jeho článok 3,
keďže:
(1)
Spojené štáty nezosúladili zákon o kompenzácii pokračujúceho dumpingu a subvencií (ZKPDS; Continued Dumping and Subsidy Offset Act - CDSOA) so svojimi povinnosťami podľa dohôd WTO, a tak sa nariadením (ES) č. 673/2005 od 1. mája 2005 uložili ad valorem 15 % dodatočné clá na dovoz určitých výrobkov s pôvodom v Spojených štátoch amerických. V súlade s oprávnením WTO pozastaviť uplatňovanie koncesií pre Spojené štáty Komisia upravuje úroveň pozastavenia za jeden rok na úroveň zrušenia alebo zmenšenia výhod spôsobeného Spoločenstvu v danom čase uplatňovaním ZKPDS.
(2)
Úhrady v rámci ZKPDS za najaktuálnejší rok, pre ktorý boli k dispozícii údaje, sa týkajú distribúcie antidumpingových a vyrovnávacích ciel vybraných za fiškálny rok 2005 (od 1. októbra 2004 do 30. septembra 2005). Na základe údajov uverejnených Úradom Spojených štátov na ochranu colného priestoru a hraníc (United States’ Customs and Border Protection) sa úroveň zrušenia alebo zmenšenia výhod spôsobeného Spoločenstvu vypočítala na 36,91 milióna USD.
(3)
Keďže sa zvýšila úroveň zrušenia alebo zmenšenia a následne pozastavenia výhod, prvých osem výrobkov v zozname v prílohe II k nariadeniu (ES) č. 673/2005 by sa malo pridať do zoznamu v prílohe I k tomuto nariadeniu.
(4)
Účinok zavedenia ad valorem 15 % dodatočného dovozného cla na dovoz výrobkov zo Spojených štátov amerických, uvedených v zmenenej a doplnenej prílohe I, predstavuje za jeden rok hodnotu obchodu, ktorá nepresahuje 36,91 milióna USD.
(5)
Článok 6 ods. 1 a článok 6 ods. 2 nariadenia (ES) č. 673/2005 obsahujú osobitné výnimky z dodatočného dovozného cla. Keďže uplatniteľnosť týchto výnimiek závisí od určitých podmienok, ktoré boli splnené pred nadobudnutím účinnosti alebo v deň uplatnenia nariadenia (ES) č. 673/2005, výnimky sa v praxi nemôžu uplatňovať na dovoz ôsmich výrobkov teraz pridaných do zoznamu v prílohe I. Mali by sa preto prijať osobitné ustanovenia na zefektívnenie týchto výnimiek na dovoz týchto výrobkov.
(6)
Aby nedochádzalo k obchádzaniu dodatočného cla, toto nariadenie by malo nadobudnúť účinnosť dňom jeho uverejnenia.
(7)
Opatrenia stanovené v tomto nariadení sú v súlade so stanoviskom Výboru pre obchodné odvetné opatrenia,
PRIJALA TOTO NARIADENIE:
Článok 1
Príloha I k nariadeniu (ES) č. 673/2005 sa nahrádza prílohou I k tomuto nariadeniu.
Článok 2
Príloha II k nariadeniu (ES) č. 673/2005 sa nahrádza prílohou II k tomuto nariadeniu.
Článok 3
1. Výrobky zatriedené do kódov KN 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 a 8467 21 99, pre ktoré bolo pred dňom nadobudnutia účinnosti tohto nariadenia vydané dovozné povolenie s oslobodením od cla alebo so znížením cla, nepodliehajú dodatočnému clu.
2. Výrobky zatriedené do kódov KN 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 a 8467 21 99, pri ktorých sa dá dokázať, že v deň uplatňovania tohto nariadenia už boli na ceste do Spoločenstva, a ktorých miesto určenia sa nemôže zmeniť, nepodliehajú dodatočnému clu.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. apríla 2006